**Miçiyo Tsucimura** (辻村みちよ, *Tsucimura Miçiyo*?, 17 sentyabr 1888, Okeqava[d], Saytama prefekturası – 1 iyun 1969, Toyohaşi, Ayçi prefekturası) – Yaponiya aqronomu və biokimyaçısı. Yaşıl çayın komponentlərini araşdırmışdır. O, Yaponiyada kənd təsərrüfatı üzrə doktorat dərəcəsi əldə etmiş və laboratoriya köməkçisi olmuş ilk qadındır.

Həyatı
------

Miçiyo Tsucimura 17 sentyabr 1888-ci ildə Saytama prefekturasının Okeqava şəhərində doğulmuşdur. Cinco Ali İbtidai Məktəbində köməkçi müəllim kimi işlədikdən sonra 1909-cu ildə Tokio Prefektura Qadınlar Normal Məktəbindən, 1913-cü ildə isə Tokio Qadınlar Ali Normal Məktəbindən məzun olmuşdur. Tokio Qadınlar Ali Normal Məktəbində Kono Yasuinin tələbəsi olmuş və elmi tədqiqatlara böyük maraq göstərmişdir. Məzun olduqdan sonra yeddi il boyunca Kanaqava və Saytama prefekturalarında müəllimlik etmişdir. Daha sonra tədqiqatçı karyerasına başlamışdır.

Tsucimura Hokkaydo Universitetinə daxil olmaq istədə də, universitet qadın tələbə qəbul etmədiyi üçün 1920-ci ildə kənd təsərrüfatı kimyası fakültəsinin qida laboratoriyasında ödənişsiz köməkçi kimi işləməyə başlamışdır. Burada ipəkqurduların qidalanmasını araşdırmağa başlamışdır. 1922-ci ildə Tokio Universitetinin tibbi kimya laboratoriyasına keçmiş və biokimya araşdırmalarına başlamışdır. 1923-cü ildə Böyük Kanto zəlzələsi nəticəsində laboratoriya məhv olmuş və o, RIKEN tələbəsi olmuşdur. Umetaro Suzukinin laboratoriyasında qida kimyası və biokimya sahələrində araşdırmalara davam etmişdir. 1950-ci ildə Tokio Qadınlar Ali Normal Məktəbinin professoru olmuşdur. 1 iyun 1969-cu ildə ölmüşdür.

Yaşıl çay araşdırmaları
-----------------------

Tsucimura 1924-cü ildə Seytaro Miura ilə birlikdə yaşıl çayda C vitamininin olduğunu kəşf etmişdir. Onlar tərəfindən yazılmış "Yaşıl çayda C vitamini" məqaləsi Şimali Amerikaya yaşıl çay ixracatını artırmışdır.

Tsucimura yaşıl çay araşdırmalarına davam etmiş və 1929-cu ildə çaya acılıq verən katexini ayıra bilmişdir. 1930-cu ildə çayın daha acı birləşməsi olan tannini ayırmışdır. Bu iki kəşf onun "Yaşıl çayın kimyəvi birləşmələri haqqında" adlı diplom işi üçün mövzu təşkil etmişdir. 1934-cü ildə yaşıl çaydan qallokatexini ayırmış və 1935-ci ildə bitkilərdən C vitamini kristallarını ayırmaq metodunu patentləşdirmişdir.

Mükafatları və irsi
-------------------

Tsucimura 1956-cı ildə Yaponiya Aqronomiya Mükafatına layiq görülmüş, 1968-ci ildə "Qiymətli tac" ordeni ilə təltif olunmuşdur.

Google 16 sentyabr 2021-ci ildə Tsucimuranın 133 illiyi münasibətilə dudl yayımlamışdır. Onun Okeqava şəhərində doğulduğu yer üçün xatirə daşı qoyulmuşdur.

İstinadlar
----------

1. 1 2 3 4 5 6 7 8 9 10 11 12 13 14  "Michiyo Tsujimura (1888–1969)" (ingiliscə). Oçanomizu Universiteti. 21 noyabr 2015 tarixində arxivləşdirilib. İstifadə tarixi: 21 oktyabr 2022.
2. 1 2 3  "Google Doodle on Michiyo Tsujimura". SA News Channel (ingiliscə). 18 sentyabr 2021. 22 oktyabr 2022 tarixində arxivləşdirilib. İstifadə tarixi: 22 oktyabr 2022.
3. 1 2 3 4 5 6 7 8  "Google Doodle celebrates Japanese green tea researcher Michiyo Tsujimura on 133rd birthday". Tech2 (ingiliscə). 17 sentyabr 2021. 18 sentyabr 2021 tarixində arxivləşdirilib. İstifadə tarixi: 22 oktyabr 2022.

|  |  |
| --- | --- |
|  Bu şablona bax   Lüğətlər və ensiklopediyalar | Prabook |
| Şəcərə və nekropolistika | WikiTree |
| Normativ yoxlama | CiNii: DA05937188 · VIAF: 112104325 · WorldCat VIAF: 112104325 |